FI Euroopan unionin virallinen lehti C 101/6

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 101/04

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”QUESO CAMERANO”

EY-N:o: ES-PDO-0005-0767-19.03.2009

SMM ( ) SAN ( X )

1. Nimi:

”Queso Camerano”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.3 – Juustot

3.2 Kuvaus 1 kohdassa nimetystä tuotteesta:

Queso Camerano -juustolle on ominaista tiivis ja kiinteä rakenne lähes ilman koloja tai halkeamia. Leikkauspinnan väri on tasaisen valkoinen tai hieman norsunluuhun vivahtava. Pinta on sileä, ja siinä on hyvin harvassa pieniä halkeamia. Juuston rakenne on joustava ja luja. Juusto valmistetaan vuohenmaidosta entsymaattisen juoksettumisen avulla käyttäen vuohesta saatua luonnollista juoksutetta. Pienikokoinen juusto painaa 200–1 200 grammaa, ja sen rasvapitoisuus kuiva-aineesta on vähintään 35 %. Muoto on litteän lieriömäinen, ylä- ja alapinta ovat tasaiset ja sivupinta kupera. Ulkopinnassa näkyy pajusta punotun muotin jättämää kuviointia. Konstailematon juusto vastaa köyhän ja syrjäisen alkuperäalueensa olosuhteita, ja siinä on säilynyt luonnonvaraisen kasvillisuuden ja ulkoilman aitous.

Queso Camerano valmistetaan pehmeiden juustojen tapaan valuttamalla luonnollisella tavalla painovoimaisesti, ja sen voidaan myös antaa kypsyä. Kypsytyksestä riippuen voidaan käyttää seuraavia nimityksiä:

— Tuore (Queso Camerano fresco): juusto, joka saatetaan kulutukseen heti valmistuksen päätyttyä;

— Lyhyen aikaa kypsytetty (Queso Camerano Tierno): juusto, jonka kypsytys kestää vähintään 15 päivää valmistuksen jälkeen;

— Pidempään kypsytetty (Queso Camerano semicurado): juusto, jonka kypsytys kestää vähintään 30 päivää valmistuksen jälkeen;

— Erikoiskypsytetty (Queso Camerano Curado): juusto, jonka kypsytys kestää vähintään 75 päivää valmistuksen jälkeen.

Kypsytysajasta riippuen tuore ja lyhyen aikaa kypsytetty juusto on pehmeä tai puolipehmeä ja vailla kuorta; pidempään kypsytetty ja erikoiskypsytetty juusto puolestaan on puolikova tai kova, ja siinä on selkeästi havaittava kuori, jossa on vaihtelevasti homekasvustoa.

3.3 Raaka-aineet (ainoastaan jalostetut tuotteet):

Maidon, josta Queso Camerano valmistetaan, on kokonaisuudessaan oltava peräisin yksilöidyltä maantieteelliseltä alueelta, ja se on lypsettävä terveistä Serrana-, Murciana-Granadina-, Malagueña- ja Alpina-rotuisista vuohista tai niiden risteytyksistä. Voimassa olevan hygienia- ja terveyslainsäädännön vaatimusten lisäksi maidon on täytettävä seuraavat laatuvaatimukset:

— sen on oltava vailla epäpuhtauksia;

— se ei saa sisältää ternimaitoa, lääkeaineita eikä säilöntäaineita.

Tilalla kerätyn maidon koostumus:

— proteiinipitoisuus: vähintään 3,3 %;

— rasvapitoisuus: vähintään 4 %;

— kokonaiskuiva-ainepitoisuus: vähintään 13 %;

— enimmäishappopitoisuus (juustolaan tuotaessa): 15 °Dornic.

— pH-arvo: vähintään 6,5.

Entsymaattiseen juoksettumiseen käytetään vuohesta saatua luonnollista juoksutetta.

Tuore, lyhyen aikaa kypsytetty ja pidempään kypsytetty juusto valmistetaan pastöroidusta maidosta, ja erikoiskypsytetty juusto voidaan valmistaa joko raakamaidosta tai pastöroidusta maidosta.

3.4 Rehu (ainoastaan eläinperäiset tuotteet):

Ravinto perustuu luonnonlaiduntamiseen etupäässä pensaikoissa, ja kasvillisuuden erityispiirteet vaikuttavat juuston aistinvaraisiin ominaisuuksiin. Vuohet laiduntavat ulkona päivittäin läpi vuoden, mikäli sääolosuhteet sen sallivat, lukuun ottamatta poikimisaikaa, jolloin ne pysyvät kuttulassa huolehtimassa kileistään.

Laidunrehua täydennetään jatkuvasti yksilöidyltä maantieteelliseltä alueelta peräisin olevilla maatalouden sivutuotteilla, erityisesti viljankorsilla, viinilehdillä, oliivipuun oksilla, mantelinkuorilla, sänkipellosta saatavilla tuotteilla, juurikasjätemassalla ja säilyketeollisuuden jätetuotteilla, sekä pavuilla ja herneillä ja ravintoarvoltaan korkealaatuisella lisäravinnolla, joka koostuu oljista, joihin on lisätty herneitä, kauraa, maissia, kuivattuja papuja ja sinimailasta sekä virnaa. Mahdollisuuksien mukaan vilja kasvatetaan samalla tilalla kuin eläimet, ja lisäravinto on peräisin yksilöidyltä maantieteelliseltä alueelta. Tavanomaisissa sääoloissa tuore laidunrehu ja maatalouden sivutuotteet muodostavat noin 80 % ravintoannoksesta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Lypsy, vuohenmaidon jäähdytys, säilytys, keruu ja kuljetus sekä juuston valmistus, kypsytys ja varastointi tapahtuvat valvotusti yksilöidyllä maantieteellisellä alueella sijaitsevissa hyväksytyissä laitoksissa.

Queso Cameranon perinteinen valmistustapa on erityinen, koska on kyseessä vuohenmaidosta saatava tuorejuusto, jonka voidaan myös antaa kypsyä.

Queso Cameranon valmistuksen tärkein raaka-aine on vuohenmaito, koska alun perin omavaraistaloudessa eläneet vuoristolaisperheet pitivät muutamia vuohia maidontarpeensa täyttämiseksi ja käyttivät ylimääräisen maidon juuston valmistukseen.

Queso Cameranon valmistus ei ole juurikaan muuttunut alkuperäisestä. Ainoa tekninen muutos liittyy valmistusmenetelmän kehittämiseen siten, että voidaan tuottaa määrällisesti enemmän laadukkaita juustoja mahdollisimman hyvissä hygieniaolosuhteissa.

Queso Camerano valmistetaan pehmeiden juustojen tapaan siten, että juoksettunut massa leikataan useampaan kertaan mutta kuitenkin niin, että sen kosteuspitoisuus säilyy korkeana. Entsymaattiseen juoksettumiseen käytetään vuohesta saatua luonnollista juoksutetta.

Useimmista muista juustoista poiketen valutukseen ei käytetä minkäänlaisia mekaanisia puristusmenetelmiä, koska leikattu massa laitetaan muottiin eli perinteiseen punottuun koriin (cilla), joka antaa juustolle sen lopullisen muodon ja koon ja jättää juuston pintaan tyypillisen kuvioinnin sekä estää ulkopuoliset puristusvaikutukset.

Korimaisen rakenteen ansiosta juuston oma paino muotissa toimii puristusvoimana ja takaa hitaan ja pitkään jatkuvan luonnollisen painovoimaisen valumisen, jolloin alun perin pehmeä juustomassa tiivistyy vähitellen.

Juusto nautitaan ensisijaisesti tuoreena, mutta tuotteen säilyvyyden parantamiseksi sen annetaan mielellään kypsyä. Tuoreen Queso Camerano -juuston kypsytys alkaa, kun sen kosteuspitoisuus on vielä korkea, mikä vaikuttaa suoraan maitohappojen ominaisuuksien voimistumiseen ja tehokkaampaan proteolyysiin. Tämä on epätavallista muiden Iberian niemimaan juustojen yhteydessä.

Lyhyen aikaa kypsytetyn Queso Cameranon vähimmäiskypsytysaika on 15 päivää, pidempään kypsytetyn 30 päivää ja erikoiskypsytetyn 75 päivää. Kypsymisen edetessä juuston ulkopintaan muodostuu myös kuori.

Kypsytyksen aikana juustoja käännellään ja pestään. Pitkään kypsytetyn (≥ 30 päivää) Queso Camerano -juuston ulkopintaa voidaan hieroa oliiviöljyllä kuoreen kehittyvän homekasvuston seuraamiseksi; sitä ei kuitenkaan katsota tuotteen aineosaksi.

3.6 Viipalointia, raastamista, pakkaamista jne. koskevat erityiset säännöt:

Lyhyen aikaa kypsytetyt, pidempään kypsytetyt ja erikoiskypsytetyt juustot voidaan pakata luonnollisessa kuoressaan kutistemuovikalvoon, tyhjiöpakkaukseen, paperiin tai sellofaaniin. Tuoreet juustot pakataan lämpömuovattuihin vuokiin tai astioihin; näin voidaan tehdä myös lyhyen aikaa kypsytettyjen juustojen kohdalla.

Juusto voidaan pitää kaupan ainoastaan kokonaisena.

3.7 Merkintöjä koskevat erityiset säännöt:

Juustot on varustettava suojatun alkuperänimityksen ”Queso Camerano” sääntelyneuvoston hyväksymällä etiketillä, jota kaikkien sitä kaupan pitävien toimijoiden on käytettävä. Tuotteen kaupallinen merkki painetaan suuremmalla kirjasinkoolla ja maininta ”D.O.P. QUESO CAMERANO” 20 % pienemmällä kirjasinkoolla. Juustolan sijaintia, osoitetta, paikkakuntaa ja maakuntaa ilmaisevat merkinnät saavat olla enintään 2 mm korkeita.

Kaikki toimijat, jotka täyttävät eritelmän vaatimukset, voivat käyttää sääntelyneuvoston hyväksymää etikettiä.

4. Maantieteellisen alueen tarkka rajaus:

Suojatulla alkuperänimityksellä varustettujen juustojen tuotantoon käytettävän maidon tuotantoalue vastaa juustojen valmistus- ja kypsytysaluetta ja käsittää kaikki Rioja Altan, Sierra Rioja Altan, Sierra Rioja Median ja Sierra de Rioja Bajan piirikunnissa sijaitsevat kunnat, seuraavat kunnat Rioja Median piirikunnassa: Daroca, Lagunilla de Jubera, Logroño, Ocón, Santa Engracia ja Villamediana de Iregua; sekä seuraavat kunnat Rioja Bajan piirikunnassa: Aguilar del Río Alhama, Arnedo, Autol, Bergasa, Bergasillas, Cervera del Río Alhama, Grávalos, Herce, Igea, Pradejón, Quel, Santa Eulalia Bajera, Tudelilla ja Villarroya.

Yksilöidyn maantieteellisen alueen pinta-ala on 407 149 hehtaaria (La Riojan itsehallintoalueen kokonaispinta-ala on 503 388 hehtaaria.

Suojatun maantieteellisen alueen rajaus perustuu vuohikarjan sijaintiin, valmistusmenetelmän alkuperään, runsaisiin ja monipuolisiin luonnonlaitumiin ja pensaikkoihin sekä saatavilla oleviin maatalouden sivutuotteisiin ja sänkipeltoihin.

5. Yhteys maantieteelliseen alueeseen:

5.1 Maantieteellisen alueen erityisyys:

Pohjoisesta sijainnista huolimatta La Riojan alueen ilmasto on tyypillisesti välimerellinen. Maantieteellisesti alue sijaitsee kosteilta pohjoistuulilta suojaavan Cantabrian vuoriston ja Iberian niemimaan välissä.

La Riojan eteläosassa sijaitsee Queso Cameranon synnyinseutu, Sierra de Camerosin vuoristoalue, joka nykyisin on yksi taloudellisesti epäsuotuisimmista maaseutualueista. Sen ilmaston erityispiirteitä ovat vähäiset ja epäsäännöllisesti ajoittuvat sateet, erittäin kylmät talvet ja kuumat kesät, lyhyet keväät ja syksyt sekä usein pitkään jatkuvat pakkaset.

Aikaisemmin alueella harjoitettiin runsaasti laajaperäistä vuohitaloutta ja paikallista siirtolaiduntamista laaksojen ja vuoriston välillä, kuten Enric Canut kertoo teoksessaan ”Manual de Quesos, Queseros y Quesómanos” (1988). Myös 1700-luvulta peräisin olevassa Ensenadan maarekisterissä viitataan vuohitalouteen Logroñossa ja Harossa Ebron laakson alueella.

Yksilöidyn maantieteellisen alueen maaperä- ja ilmasto-olosuhteet edistävät niin ikään hyvin monipuolisen kasvillisuuden ja luonnonlaitumien kehittymistä pääosin metsäisen maaston ruskomaassa, joka on muodostunut Demandan paleotsooisten liuskekivi- ja triaskautisten hiekkakivikerrostumien päälle. Suurin osa maaperästä, jonka pintakerros sisältää runsaasti orgaanista ainesta, suosii metsien tai ainakin tiheän pensaikon kehittymistä, joskin eräissä muissa osissa kasvaa erityisesti kanervaa ja muita sen kaltaisia lajeja.

Luonnonvarainen kasvillisuus muodostuu erityisesti piikkiherneistä, timjamista, rosmariinista, karhunvatukasta, orapihlajasta, väriherneestä sekä monista erilaisista nummi- ja kanervakasveista ja katajasta. Eläinten luonnollista ravintoa täydentävät myös sänkipellot ja maantieteellisen alueen maanviljelyn sivutuotteet. Yhdessä nämä antavat juustolle täyteläisen ja tasapainoisen maun.

Näin alueen maaperä ja ilmasto mahdollistavat runsaat ja rehuarvoltaan erinomaiset nurmi- ja pensaikkolaiduntamisolosuhteet ja antavat maidon rasva-, proteiini-, sokeri- ja kivennäisainepitoisuudelle ominaisuudet, jotka vaikuttavat suoraan sen makuun ja siirtyvät sellaisinaan aikojen myötä vakiintuneen ja sittemmin pidemmälle kehitetyn valmistusprosessin ansiosta myös itse juustoon.

Tätä juustoa valmistivat aikanaan ensimmäisen kerran vuoristoalueen vuohenkasvattajat ja asukkaat. Ympäristön asettamiin rajoitteisiin ja vaikeisiin kulkuyhteyksiin sopeutuneina he kehittivät Queso Camerano -juuston valmistusmenetelmän voidakseen hyödyntää ylimääräisen vuohenmaidon ja lisätä sen säilyvyyttä. Vuohenmaito oli vuoristolaisten perinteisessä elämässä, tavoissa ja juhlissa tärkeä elintarvike.

1960-luvun lopussa ja 1970-luvun alussa vuohenkasvatus ja juustonvalmistus vähenivät, kun väki alkoi muuttaa vuorilta laaksoon. Asiaan vaikutti myös metsityspolitiikka, joka esti vuohien pääsyn metsiin. Silti perinteinen käsiteollinen tapa valmistaa Queso Camerano -juusto oman vuohikarjan maidosta on kotitarvekulutuksen ja myyntisopimusten ansiosta säilynyt tähän päivään saakka.

Inhimillisiin tekijöihin kuuluukin Queso Cameranon tunnustettu valmistustapa, joka on periytynyt nykyisille juustomestareille. He ovat onnistuneet yhdistämään täydellisesti ikivanhan valmistustavan ja teknisen kehityksen, jolla voidaan varmistaa hygieniavaatimusten täysimääräinen noudattaminen.

5.2 Tuotteen erityisyys:

Queso Camerano valmistetaan yksinomaan vuohenmaidosta La Riojan vuoristoalueella, joka tunnetaan nimellä Sierra de Cameros, mistä tuote on myös saanut nimensä.

Queso Camerano on ollut tunnettu jo vuosisatojen ajan. Jo 1200-luvulla Gonzalo de Berceo viittasi siihen runossaan Vida de San Millán:

Unas tierras dan vino, en otras dan dineros,

En aguna Çevera, en alguantas carneros,

Fierro traen en Alava e cunnos de azeros,

Quesos dan en ofrendas por todos los camberos.

Euroopan unionin rahoittaman Euroterroirs-hankkeen, jonka tavoitteena on Euroopan perinteisen ruokakulttuurin edistäminen, puitteissa Espanjan maatalous-, kalastus- ja elintarvikeministeriö julkaisi luettelon maan perinteistä tuotteista (Inventario Español de Productos Tradicionales de la Tierra), jonka sivulla 203 mainitaan Queso Camerano.

Siihen viitataan myös ministeriön vuosina 1973 ja 1990 julkaisemassa espanjalaisten juustojen luettelossa (Catálogo de quesos de España) sekä lukuisissa yhteyksissä Sierra de Camerosin kansatieteellisessä kirjallisuusluettelossa.

Vuohenmaidosta valmistettu Queso Camerano mainitaan myös kartassa, jossa esitellään sata Espanjan parasta juustoa (Los 100 mejores quesos de España).

Queso Camerano erottuu ja on tunnistettavissa muun muassa tiiviin rakenteensa, litteän lieriömäisen muotonsa, tasaisen ylä- ja alapintansa ja kuperan sivupintansa sekä pienen kokonsa ja pinnassa olevan, perinteisesti pajusta punotun muotin (cilla) jättämän kuvioinnin ansiosta. Hygienia- ja terveyssyistä muotti on tosin nykyisin valmistettu muovista, mutta sen perinteinen muoto on säilynyt.

Queso Cameranon haju- ja makuaistimus voimistuu kypsymisen myötä. Siten tuoreen juuston maku on mieto ja kevyesti hapan, ja juuston kypsyessä hieman maku muuttuu happamammaksi ja jonkin verran suolaiseksi; erikoiskypsytetyn juuston maku on happamampi, suolaisempi ja hieman katkera.

Suussa voidaan aistia seuraavat aromi- ja makuvivahteet:

— eläinkunta, alalaji ”vuohi”,

— kasvikunta, alalajit ”laiduntamisympäristön luonnonvaraiset yrttikasvit” sekä ”ruokintaan käytetyt alueen maatalouden sivutuotteet”,

— muu: tuoreessa ja lyhyen aikaa kypsytetyssä juustossa kevyt heran maku; pidempään kysytetyissä ja erikoiskypsytetyissä juustoissa luonnollinen luolamainen, homeinen maku.

Nenässä voidaan aistia seuraavat hajuvivahteet:

— maito, alalaji ”maitohappo”,

— kasvikunta, alalaji ”leikattu nurmi, laiduntamisympäristön luonnonvaraiset yrttikasvit”,

— eläinkunta, alalaji ”vuohi”,

— eläinkunta, alalaji ”juoksute”,

— lisäksi tuoreessa ja lyhyen aikaa kypsytetyssä juustossa tuntuu kevyt heran tuoksu; pidempään kysytetyissä ja erikoiskypsytetyissä juustoissa luonnollinen luolamainen, homeinen tuoksu.

Kypsytysajasta riippuen kuoressa esiintyy maantieteelliselle alueelle ominaista homekasvustoa, joka on hädin tuskin näkyvää lyhyen aikaa kypsytetyssä juustossa ja ruskeaa tai vihertävän ruskeaa pidempään kypsytetyissä ja erikoiskypsytetyissä juustoissa; se vaikuttaa tuotteen aistinvaraisiin ominaisuuksiin siten, että tuoreen ja lyhyen aikaa kypsytetyn juuston kevyt heran aromi muuttuu luonnolliseksi luolamaiseksi tai kellarin aromiksi.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Sierra cameranan vuohenkasvattajat lypsivät vuohet niiden siirtyessä paikasta toiseen ja valmistivat maidosta juustoa pajusta punotuissa koreissa. Ajan mittaan Queso Cameranon valmistus levisi myös muihin La Riojan osiin. Tämä johtui paikallisesta siirtolaiduntamisesta (transterminancia) vuorten ja laaksojen välillä laiduntilanteen mukaan.

Vuohet, joiden maidosta Queso Camerano valmistetaan, laiduntavat suojatulla maantieteellisellä alueella, ja juustomestarit valmistavat juuston edeltäjiensä tapaan tällä samalla alueella.

Queso Cameranon eläin- ja kasvikunnasta peräisin oleva aromi ja maku (ks. 5.2 kohta – Tuotteen erityisyys), ts. kasvikunta, alalaji leikattu nurmi, laiduntamisympäristön luonnonvaraiset yrttikasvit ja eläinkunta, alalaji vuohi, johtuvat siitä, että tuotteen valmistukseen käytetään yksinomaan sellaisten vuohien maitoa, joiden ravintona käytetään yksilöidyltä maantieteelliseltä alueelta peräisin olevia luonnonvaraisia kasveja ja maatalouden sivutuotteita. Näin vahvistuu väistämättä eläinten ja maantieteellisen alueen kasvillisuuden välinen yhteys ja sen välitön vaikutus Queso Cameranon aistinvaraisiin ominaisuuksiin.

Tämä tapahtuu, koska maidon rasvafaasissa vuohien ravinnon sisältämien kasvien tuoksu vahvistuu ja niiden aromi siirtyy maitoon ja edelleen siitä valmistettuun juustoon. Nämä ominaisuudet puolestaan vain vahvistuvat kypsymisen jatkuessa.

Queso Cameranon perinteinen valmistustapa ei myöskään ole juurikaan muuttunut, ja inhimillisten tekijöiden osuus on edelleen ratkaiseva juuston lopullisten ominaisuuksien kannalta. Queso Camerano valmistetaan kosteiden tuorejuustojen tapaan, ja sen voidaan myös antaa kypsyä, jolloin tuoreen ja hieman kypsytetyn juuston kevyesti herainen aromi ja maku muuttuu vähitellen pidempään kysytetyissä ja erikoiskypsytetyissä juustoissa luonnollisen luolamaiseksi ja homeiseksi kuoreen valvotusti muodostuvan homekasvuston ansiosta.

Myös entsymaattinen juoksettuminen käyttäen vuohesta saatua luonnollista juoksutetta on tuotteelle ominainen erityispiirre, joka vaikuttaa suoraan sekä juustomassan kiinteyteen ja rakenteeseen että eläinperäisen juoksutteen aromiin.

Muottina käytetty kori (cilla) on myös olennainen osa valmistusprosessia, koska se antaa juustolle sen lopullisen tunnusomaisen ulkonäön ja koon ja mahdollistaa valutuksen ilman ulkoista puristamista. Sen ansiosta tämä valmistusprosessiin sisältyvä tärkeä vaihe tapahtuu luonnollisella tavalla hitaasti, mikä on tiiviisti yhteydessä lopputuotteen kiinteään rakenteeseen, joustavuuteen ja kestävyyteen.

Tämän luonnollisen painovoimaisesti tapahtuvan valutusprosessin ansiosta juustomassan rakenne ei ole liian yhtenäinen, minkä vuoksi kovin suurten juustojen valmistaminen on mahdotonta; pieni koko on myös yksi tämän juuston erityispiirre.

Siten Queso Came ja erityisesti alueen ilmastosta ja maaperäolosuhteista, jotka ovat ratkaisevan tärkeitä vuohien perusravinnon muodostavien laidunten sijainnin ja monipuolisuuden kannalta, ja toisaalta inhimillisistä tekijöistä eli perinteisen valmistusmenetelmän pääpiirteiden siirtymisestä sukupolvelta toiselle.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://www.larioja.org/upload/documents/695777_PLIEGO_DE_CONDICIONES_MODIFICADO_QUESO_CAMERANO.pdf?idtab=438497

(1) EUVL L 93, 31.3.2006, s. 12.